NetWalk Demo
NetWalk on yksinkertainen pulmapeli, jossa tarkoituksena on yhdistää tietokoneita keskellä olevaan keskustietokoneeseen. Yhdistäminen tapahtuu kääntelemällä eri kenttiä niin, että niissä olevat kaapelit kytkeytyvät oikeassa järjestyksessä. Kenttää käännetään napsauttamalla sitä hiirellä. Vasen painike kääntää kenttää vastapäivään, oikea painike myötäpäivään. Keskuskoneessa on neljä liitintä, jotka liikkuvat, kun konetta napsauttaa hiirellä.
 
Voittaminen edellyttää, että pelaaja onnistuu yhdistämään kaikki koneet keskustietokoneeseen. NetWalkissa on kolme vaikeustasoa, Novice, Master ja Expert. Viimeksi mainittu on vaikein. Siinä pelikentän reunat on kytketty toisiinsa niin, että yläreunaan katoava johto tulee näkyviin alareunasta. Toimiva liitosjohto muuttuu harmaaksi. Ohjelmaikkunan alareunassa on viisi painiketta. Start-painikkeesta käynnistyy uusi peli. Level-painikkeella voi vaihtaa tasoa. Äänet saa päälle ja pois Sound-painikkeella, ja Music-painikkeella vastaavasti musiikin. Exit-painikkeesta suljetaan ohjelma.
 
NetWalk on äärimmäisen imuvoimainen pulmapeli. Peliin pääsee parhaiten sisälle, kun sen aloittaa noviisitasolta. Näin perusteet tulevat tutuiksi, ennen kuin siirtyy vaikeampien tasojen haasteiden pariin. Demoversio hieman kiusaa pelaajaa ilmoittelemalla sangen usein olevansa demo, mutta peli on muuten täysin toimiva. Peli-ikkunan oikeassa laidassa on parhaiden pelaajien luettelo. Sinne pääsevät ne, jotka käyttävät mahdollisimman vähän siirtoja pulmien ratkaisuun.